Venstres Karsten Lauritzen kritiserer statsministeren for at have overset Nordjylland i sin regeringsrokade.

Venstres nordjysk valgte retsordfører Karsten Lauritzen kritiserer statsministeren for at se forbi Nordjylland, når hun sætter sit socialdemokratiske ministerhold, fortæller P4 Nordjylland. Ud af Helle Thorning-Schmidts 21 ministre er det kun den radikale Kirke- og Kulturminister Marianne Jelved, der er valgt i Nordjylland. Og Karsten Lauritzen undrer sig over, at statsministeren ikke ser på, at der dermed er en hel landsdel, der ikke er repræsenteret med en socialdemokratisk minister i regeringen. For eksempel er der stor forskel på at være børnefamilie og bo i København og at være det i Jerslev eller Aalborg, siger Karsten Lauritzen. - Så den der forståelse af, at Danmark er et lille land, men at der alligevel er forskel, det betyder, at man er nødt til at have forskellig repræsentation i en regering, også selvom man arbejder som et kollektiv, mener venstremanden. Karsten Lauritzen fremhæver socialdemokraternes Flemming Møller Mortensen og Orla Hav som oplagte nordjyske ministeremner.